Sigbjørn Mostue

**Sigbjørn Mostue** (født 8. oktober 1969) er en norsk forfatter. Han er oppvokst på Kløfta, men har siden flyttet til Jessheim.

Mostue er cand.philol. med hovedfag idéhistorie. Han var ansatt som redaktør i De norske Bokklubbene frem til 2009, men er nå forfatter på heltid. 

I 2005 debuterte han med barneboka *[[Gravbøygen våkner]]*. Boken er den første i en fantasy-trilogi for barn, med fellestittel *[[Alvetegnet]]*. I 2006 og 2007 fulgte *[[Nissedreperen]]* og *[[Krakens gap]]*, som begge baseres på den første boka hvor leseren følger Eva og Espen sine oppdagelser på «Den andre siden», og hvor naturvern og klimaendringer ligger som et viktig bakteppe. *[[Krakens gap]]* ble som første fantasybok noensinne nominert til Brageprisen. I 2009 kom den fjerde boka, *[[Mørkeboka]]*, som også baseres på norsk folketro. Denne gangen er ikke personene fra de tre første bøkene noe særlig involvert.

I 2005 vant Sigbjørn Mostue Arks barnebokpris *Gravbøygen våkner*.  I 2010 satte forfatteren i gang en ny fantasy-trilogi med boka* [[Den siste magiker]]*. Handlingen foregår på barndomsstedet Kløfta og er preget av gamle personer og steder der. Den første boka vant prisen Årets bok, kåret av barn og unge i regi av Søvlberget, Stavanger. Boka ble også nominert til Uprisen.

I 2012 kom Sigbjørn Mostue ut med sin første bok rettet mot voksne; kriminalromanen *[[Operasjon Helena]]*. Boken ble skrevet i samarbeid med Johnny Brenna, tidligere politispaner ved Oslo politidistrikt. Mostue ga ut til sammen fire bøker med Brenna.

I 2014 kom første bind i trilogien *[[I morgen er alt mørkt]] – Brages historie*, en dystopi for ungdom hvor en pandemi forårsaket av en mutert variant av parasitten *[[Toxoplasma gondii]]* raser over kloden. Her forsøker Mostue å trekke en vanlig ungdom ut av det trygge, konforme samfunnet, og snart befinner Brage seg i en virkelighet som har klare paralleller til både krigs- og katastrofesoner mange steder i verden. Med *Marlens historie* som kom året etter, blir miljøaspektet ved apokalypsen klarere, samtidig som overgrep mot kvinner i krig er et viktig tema. Også siste bind, *Når historien slutter*, ble som de to foregående nominert til Uprisen, som *Brages historie* vant i 2015.

Mostue har i samarbeid med illustratør Ketil Bleidin gitt ut to bøker: *Zombie-Bjarne* i 2013, superfinalist til Bokslukerprisen og *Dødens tjern* i 2020, nominert til Årets bok.

I 2020 ble leserne introdusert for en ny helt fra Mostues hånd: Med boka *[[Himmelen skal gråte blod]]* introduseres etterretningssjef Even Stubberud, i et intenst flykapringsdrama. Boka ble nominert til Rivertonprisen for årets beste krim. Oppfølgeren *[[Taus savanne]]* ble utgitt i 2022, og serien tok med dette en vending til forsvar for naturvern. Nettopp dette aspektet er tilstedeværende i flere av Mostues bøker, noe som bl.a. har resultert i en rekke turneer på ungdoms- og videregående skoler med foredraget *Håp eller katastrofe* i regi av Den kulturelle skolesekken, sammen med tidligere FN-direktør Svein Tveitdal. 

## Bibliografi
* *[[Gravbøygen våkner]]* &ndash; barnebok (2005)
* *[[Nissedreperen]]* &ndash; barnebok (2006)
* *[[Krakens gap]]* &ndash; barnebok (2007)
* *[[Mørkeboka]]* &ndash; barnebok (2009)
* *[[Historien om vampyrer]]* &ndash; barnebok (2010)
* *[[Den siste magiker]]* &ndash; barnebok (2010)
* *Den siste magiker II Belz og Ebub* &ndash; barnebok (2011)
* *[[Operasjon Helena]]* &ndash; kriminalroman, sammen med Johnny Brenna (2012)
* *Den siste magiker III Nimrod* &ndash; barnebok (2012)
* *[[Operasjon Føniks]]* &ndash; kriminalroman, sammen med Johnny Brenna (2013)
* *[[Zombie-Bjarne]]* &ndash; barnebok (2013)
* *Operasjon Hydra* &ndash; kriminalroman, sammen med Johnny Brenna (2014)
* *[[I morgen er alt mørkt]] : Brages historie* &ndash; ungdomsroman (2014)
* *[[I morgen er alt mørkt]] : Marlens historie* &ndash; ungdomsroman (2015)
* *[[I morgen er alt mørkt]] : Når historien slutter* &ndash; ungdomsroman (2016)
* *Operasjon Hades &ndash;* kriminalroman, sammen med Johnny Brenna (2017)
* *Himmelen skal gråte blod –* thriller (2019)
* *Dødens tjern* – barnebok (2020)
* *Taus savanne –* thriller (2022)

## Priser
* Arks barnebokpris 2005, for *Gravbøygen våkner*
* Årets bok 2011, for *Den siste magiker*
* Uprisen 2015, for *I morgen er alt mørkt*

## Kilder
*Presentasjon av Sigbjørn Mostue i Forfatterkatalogen på Forfattersentrums nettsider

## Eksterne lenker
*